《送李稙》
宋代·苏过

浊流尽处见淮山，水作清罗拥髻鬟。顿觉山川无与并，固知人物亦相关。

妙年肯作小坡客，瓢饮来同陋巷颜。不为莼鲈起乡思，重亲方在白云间。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。